Na temelju Statuta OSNOVNE ŠKOLE GAREŠNICA (KLASA : 012-03/09-01-1 URBROJ:2123-24-01-09), Garešnica, Kolodvorska 4 (u daljnjem tekstu: Škola), a u svezi sa člankom 21. stavkom 2. Zakona o zaštiti od požara (Narodne novine br. 92/10) i člankom 3. Pravilnika o sadržaju općeg akta iz područja zaštite od požara (Narodne novine br. 116/11), Školski odbor na sjednici održanoj dana,30. studenog 2015. godine godine donio je

**P R A V I L N I K**

**O Z A Š T I T I OD P O Ž A R A**

**I. TEMELJNE ODREDBE U SVEZI PROVEDBE I UNAPREĐIVANJA ZAŠTITE OD**

**POŽARA**

Članak 1.

Pravilnikom o zaštiti od požara ( u daljnjem tekstu: Pravilnik) Škola utvrđuje:

* mjere zaštite kojima se otklanja ili smanjuje opasnost od nastajanja požara,
* provođenje unutarnje kontrole u svezi s mjerama zaštite od požara,
* način upoznavanja radnika,prigodom zapošljavanja, s opasnostima od požara na mjestu rada,
* položaj radnika zaduženih za ispravno stanje opreme i sredstava za dojavu i gašenje požara,
* obvezu ravnateljice i drugih radnika za provedbu zaštite od požara i odgovornost zbog nepridržavanja mjera zaštite od požara,
* dužnost radnika u slučaju nastanka požara

Članak 2.

Odredbe ovoga pravilnika odnose se na radnike Škole te na treće osobe za vrijeme njihovog boravka u Školi.

Članak 3.

Zaštita od požara u Školi organizira se i provodi u svim prostorima i okolišu u skladu sa zakonom, podzakonskim aktima i odredbama ovog pravilnika.

**II. MJERE ZAŠTITE OD POŽARA**

Članak 4.

U okviru provodenja mjera zaštite od požara Škola će skrbiti:

1. da se pri projektiranju i izvođenju bilo kojih radova na postojećim objektima, adaptaciji, rekonstrukciji i ugradnji uredaja i opreme te održavanju objekata i opreme primjenjuju propisani tehnički normativi i standardi zaštite od požara;

2. da se osigura opskrbljenost objekata vatrogasnim aparatima, drugim uređajima za gašenje požara i ostalom propisanom opremom u skladu s tehničkim normativima i standardima za zaštitu od požara;

3. da se električne, ventilacijske, toplinske, gromobranske, kanalizacijske i druge instalacije u objektima izvedu, odnosno postave na način koji ne predstavlja opasnost od požara;

4. da se redovito obavlja kontrola instalacija i uredaja iz točke 3. ovoga članka;

5. da se vidljivim znakovima označi zabrana pušenja u prostorima Škole;

6. da se prije rada s otvorenom vatrom, aparatima za zavarivanje, rezanje i lemljenje odrede prostorije u kojima se ovi poslovi mogu obaviti i poduzmu mjere zaštite od požara te osiguraju odgovarajuća sredstva za gašenje požara;

7. da se zapaljiva ambalaža, istrošeni materijal i drugi otpadci svakodnevno iznesu iz prostorija i odlože na odgovarajuće mjesto;

8. da se zapaljive tekućine ne bacaju u kanalizacijsku mrežu;

9. da se u prostorijama, osim za to odredenih uz odobrenje ravnateljice, ne dopusti uporaba električnih grijalica, kuhala, i drugih električnih aparata;

10. da se osigura nesmetan prolaz na prilaznim prostorima, ulazima, izlazima, prolazima i skloništima;

11. da se sredstva za gašenje požara postave na pristupačna i vidna mjesta i koriste samo za potrebe gašenja požara;

12. da se mjesta na kojima se nalaze sredstva za gašenje požara, vidno označe posebnim oznakama.

**III. OSOBE ZADUŽENE ZA OBAVLJANJE POSLOVA ZAŠTITE OD POŽARA I**

**UNAPREĐENJE STANJA ZAŠTITE OD POŽARA**

Članak 5.

Provedba mjera zaštite od požara u Školi u obvezi je ravnatelja/ice.

Ravnatelj/ica:

-osigurava izvršavanje propisanih obveza iz područja zaštite od požara

-nadzire provodenje propisanih mjera zaštite od požara

-skrbi o rasporedu opreme za zaštitu od požara

-organizira spašavanje radnika i drugih osoba u Školi u slučaju izbijanja požara.

**IV. i V . OBVEZE I ODGOVORNOSTI RADNIKA ZA PROVEDBU MJERA**

**ZAŠTITE OD POŽARA**

Članak 6.

U svezi sa zaštitom od požara radnici Škole imaju obveze:

-provoditi i pridržavati se propisanih mjera zaštite od požara

-upozoravati na opasnost od požara do kojega bi moglo doći zbog nedostatka na objektima,strojevima, opremi, instalacijama i sl.

-svladati program osposobljavanja za provedbu preventivnih mjera zaštite od požara,

-gašenje požara i spašavanja ljudi i imovine ugrožene požarom

-obavljati svoje poslove u skladu s pravilima koja onemogućuju izazivanje požara

-sve možebitne kvarove na uredajima i instalacijama kojima se služe tijekom rada prijaviti ravnateljici ili radniku iz članka 7. ovoga pravilnika

-neposredno sudjelovati u gašenju požara, a o njegovu nastajanju izvijestiti vatrogasce na telefonski broj 112.

Postupanje radnika suprotno obvezama iz stavka 1. ovoga članka smatra se teškom povredom radne obveze.

**VI. UNUTARNJA KONTROLA PROVODENJA MJERA ZAŠTITE OD POŽARA**

Članak 7.

Unutarnju kontrolu glede provođenja mjera zaštite od požara obavlja radnik ovlašten za organizaciju i skrb o provođenju preventivnih mjera zaštite od požara.

Ovlaštenje iz stavka 1. ovoga članka mora imati odgovarajuću ispravu o osposobljenosti za obavljanje poslova iz stavka 1. ovoga članka.

Članak 8.

Radnik iz članka 7. ovoga pravilnika:

- ostvaruje uvid u rad tijela i radnika u svezi sa zaštitom od požara

- ispituje podatke o uporabi sredstava koja su u svezi sa zaštitom od požara

- neposredno nadzire radnike čiji su poslovi u svezi sa zaštitom od požara

- izvješćuje ravnateljicu Škole o uočenim problemima i nepravilnostima

- obavlja druge poslove koji su u svezi s organiziranjem zaštite od požara.

**VII. UPOZNAVANJE RADNIKA I KORISNIKA S OPASNOSTIMA OD**

**POŽARA**

Članak 9.

Ravnateljica ili radnik iz članka 7. ovoga pravilnika dužan je radnike Škole prigodom stupanja na rad upoznati s opasnostima od požara ili mogućnosti eksplozije na konkretnom radnom mjestu. Svi radnici Škole moraju biti upoznati s mjestom na kojemu se nalazi glavni ventil za otvaranje - zatvaranje vode i plina u objektu te glavna sklopka za isključivanje električne energije.

**VIII. i IX. NAČIN OSPOSOBLJAVANJA RADNIKA**

Članak 10.

Radnici Škole dužni su uključiti se u osposobljavanje prema propisima i načinu osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom.

Preslika isprave o osposobljenosti iz stavka 1. ovoga članka čuva se u dosjeu radnika.

Članak 11.

U okviru izvodenja obrazovnih programa radnici Škole imaju zadaću upoznati učenike s općim mjerama zaštite od požara te mjerama zaštite od požara u Školi.

**X. i XI. ODRŽAVANJE OPREME I SREDSTAVA ZA GAŠENJE POŽARA**

članak 12.

Hidranti i hidrantna mreža trebaju se održavati u ispravnom stanju.

U svrhu njihove uporabe obvezno je:

1. sve hidrante obilježiti oznakom;

2. podzemne hidrante osigurati propisanim poklopcem, a zidne hidrante osigurati ormarićima;

3. svaki zidni hidrant kompletirati s jednim do dva kotura vatrogasnih cijevi promjera 52 mm s mlaznicom;

4. osigurati prostor oko hidranta stalno slobodnim da se hidrantu može nesmetano pristupiti, a u zimsko doba stalno čistiti snijeg s poklopca hidranta;

5. provjeriti najmanje jedanput mjesečno i dostupnost svih hidranta, a otklanjanje uočenih kvarova povjeriti stručnoj osobi;

6. osigurati za sve hidrante tipsku spojnicu promjera 52 mm te nastavak istih dimenzija;

7. postaviti vidnu oznaku gdje se nalazi ventil za zatvaranje i otvaranje vode u objektu;

8. jednom godišnje ispitivanje hidrantske mreže povjeriti ovlaštenoj pravnoj osobi za tu djelatnost.

Članak 13.

Vatrogasni aparati moraju biti postavljeni na uočljivim lako dostupnim mjestima, u blizini mogućeg izbijanja požara.

Prijenosni aparati ne smiju biti postavljeni tako da im ručka za nošenje bude u visini iznad 1,5 m.

Vatrogasni aparati moraju se stalno održavati.

Održavanje vatrogasnih aparata obuhvaća:

-redovni pregled

-periodični pregled

-kontrolno ispitivanje.

Članak 14.

Redovni pregled vatrogasnih aparata obavlja se najmanje jedanput u tri mjeseca, a provodi ga Škola samostalno.

Redovnim se pregledom utvrduje: uočljivost i dostupnost aparata; opće stanje aparata; kompletnost aparata; stanje plombe zatvarača odnosno ventila.

Redovni pregled vatrogasnih aparata obavlja radnik iz članka 7. ovoga pravilnika, rezultate pregleda upisuje u Očevidnik.

Uočene nedostatke radnik iz stavka 1. ovoga članka treba otkloniti. Ako to nije moguće, otklanjanje nedostataka treba povjeriti stručnoj osobi.

Članak 15.

Periodični pregled vatrogasnih aparata obavlja se najmanje jedanput godišnje.

Periodični pregled vatrogasnih aparata povjerava se ovlaštenoj pravnoj osobi.

Članak 16.

Nakon izvršenog periodičnog pregleda iz članka 13. ovoga pravilnika svaki aparat se označava propisanom naljepnicom.

Članak 17.

Kontrolno ispitivanje vatrogasnih aparata treba se obaviti najmanje svake pete godine.

Kontrolnim ispitivanjem moraju biti obuhvaćeni svi vatrogasni aparati čiji je radni tlak manji od 25 bara i bočica s pogonskim plinom do 0,5 l.

Kontrolno ispitivanje vatrogasnih aparata starijih od 15 godina, osim aparata s CO2, treba se obaviti svake dvije godine.

**XII. – XV. PROSTORI POVEĆANOGA POŽARNOGA RIZIKA-PONAŠANJE U TIM**

**PROSTORIMA-MJERE ZABRANE I OGRANIČENJA U TIM PROSTORIMA**

Članak 18.

Prostori povećanoga rizika su školske kotlovnice.

U tim prostorima je zabranjeno gomilanje i skladištenje lako zapaljivog materijala (kartonska ambalaža, krpe i dr.)

U slučaju prolijevanja po podu ulja i sl. u relativno većim količinama, potrebno je proliveno odmah obrisati odnosno pokupiti suhim krpama, a zatim, već prema potrebi, pod posuti i piljevinom.

Masne i prljave krpe i upotrebljena piljevina odlažu se u limene bačve sive boje sa poklopcem i natpisom: „MASNE KRPE – ZAPALJIVO“.

Članak 19.

Sve zapaljive tekućine koje se drže po radim mjestima zbog čišćenja i održavanja strojeva i alata moraju se držati u zatvorenim i sigurnim posudama, a poslije rada odlažu se u ormar s alatom.

Članak 20.

Sa mjesta gdje se vrši zavarivanje i plinsko rezanje moraju se ukloniti svi lako zapaljivi materijali.

Prema potrebi, da bi se spriječilo odlijetanje iskri u okolni prostor, mogu se upotrijebiti i paravani.

Članak 21.

Sa bocama sa tehničkim plinovima treba rukovati veoma pažljivo, bez obzira da li je boca puna ili prazna, a u svakom trenutku boce moraju biti osigurane od pomicanja.

Boce sa tehničkim plinovima treba držati što dalje od otvorenog plamena ili drugog izvora topline, a moraju biti zaklonjene i od direktne sunčeve svjetlosti.

Strogo je zabranjeno podmazivajne redukcionih ventila, zaštitnih kapa i navoja na bocama. Ovo se naročito odnosi na boce s kisikom.

Članak 22.

Kisik iz boce ne smije se upotrebljavati za isprašivanje odijela, čišćenje radnog prostora, za pogon pneumatskog alata, punjenje guma na vozilima i sl., a zbog opasnosti od eksplozije pri dodiru s uljima i mastima.

Članak 23.

Na mjestima gdje se obavlja zavarivanje i plinsko rezanje mora se nalaziti barem jedan aparat za početno gašenje požara, a pri obavljanju tih poslova učenici i instruktori su dužni maksimalno pridržavati se pravila zaštite na radu za te poslove.

Članak 24.

Nakon završetka rada potrebno je glavne sklopke na strojevima postaviti u položaj „isključeno“, a sve mehaničke alate isključiti iz električne mreže i spremiti na predviđena mjesta.

Voditelj radione ili instruktor koji zadnji napušta proizvodne prostore dužan je pogasiti svu rasvjetu, a glavne sklopke za napajanje električnom strujom staviti u položaj „isključeno“ odnosno „0“.

Članak 25.

Kotlovnica mora biti izvedena u skladu s odgovarajućim tehničkim propisima, snadbjevena propisanim i ispravnim sigurnosnim uređajima.

Kotlovnica mora stalno biti zaključana, a ključevi se nalaze kod osobe odgovorne za rad i održavanje kotlovnice – domara-ložača-školskog majstora.

Članak 26.

Ulaz u kotlovnicu i rukovanje postrojenjem dozvoljeno je samo osobi zaduženoj za to –domaru-ložaču- školskom majstoru, dok je ulaz radi nadzora nad sprovođenjem mjera zaštite od požara dozvoljen samo osobama ovlaštenim za vršenje takvog nadzora.

Članak 27.

U kotlovnici je zabranjeno držati bilo kakve predmete ili materijale.

Prilazi kotlovnici moraju se održavati čistim i nezakrčenim, a na ulazu u kotlovnicu kao i u samoj kotlovnici treba nalaziti barem po jedan „S“ ili „CO2“ aparat za početno gašenje požara.

Na vratima kotlovnice trebaju se nalaziti vidna upozorenja o zabrani pušenja, zabrani prilaza otvorenim plamenom i zabrani pristupa nezaposlenim odnosno neovlaštenim osobama.

Članak 28.

Na vidnom mjestu unutar kotlovnice moraju biti izvješene upute za rukovanje i održavanje postrojenja, kao i šematski prikaz postrojenja.

Članak 29.

Vršenje bilo kakvih radova u kotlovnici kao što je zavarivanje i sl. dozvoljeno je ako su ispunjeni slijedeći zahtjevi:

* da je glavnim ventilom prekinut dovod plina
* da se prije početka radova prostorija dobro provjetri
* da za radove, ako se radi o poslovima većeg obima, postoji valjana dokumentacija
* da su radnici dobro upoznati sa mogućim opasnostima
* da radovima neposredno rukovodi voditelj radova,
* da su maksimalno pojačane mjere zaštite od požara i eksplozije.

Članak 30.

U smislu članka 31. Zakona o zaštiti na radu RH kotlovnice se smatraju oruđima za rad s povećanim opasnostima, te se u smislu primjene pravila zaštite na radu ispituju svake godine.

**XVI. DUŽNOSTI RADNIKA U SLUČAJU NASTANKA POŽARA**

Članak 31.

Osoba koja prva uoči požar, dužna ga je odmah prema svojem znanju i mogućnostima, a uz uporabu odgovarajućih sredstava, početi gasiti.

Osoba koja uoči požar, treba o njemu izvijestiti ravnatelja/icu i ovlaštenog radnika za zaštitu od požara, najbližu vatrogasnu postrojbu (tel.: 112) i ostale osobe koje se nalaze u objektu zahvaćenom požarom.

Članak 31.

Do dolaska vatrogasaca radnici Škole dužni su poduzeti mjere za gašenje požara i pritom se koristiti svim primjerenim raspoloživim sredstvima.

Članak 32.

Nakon završenog gašenja požara ravnatelj/ica treba u dogovoru s rukovoditeljem vatrogasne pristojbe koja je gasila požar:

- na mjestu požara osigurati dežurstvo, koje će trajati zavisno od procjene mogućnosti ponovnog izbijanja požara

- osigurati dežurstvo do jutra ako je požar gašen noću.

Članak 33.

Uporabljena oprema i sredstva u gašenju požara trebaju se odmah nakon završetka gašenja požara dovesti u potpuno ispravno stanje.

Članak 34.

Ravnatel/jica Škole dužan/na je osigurati uvjete za provodenje istražnih radnji u svezi s nastajanjem požara.

**XVII. PRIJELAZNE I ZAVRŠNE ODREDBE**

Članak 35.

Ovaj Pravilnik stupa na snagu danom objave na oglasnoj ploči Škole.

Kl.: 003-05/15-01-/01

Ur.br.: 2123-24-01-15-6

U Garešnici, 30. studenog 2015. god.

Predsjednik Školskog odbora:

Saša Jakopović

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči dana 01. prosinca 2015. godine.